गोबाव दाननिफ्रायनो थियारि जाबोनाय बिटिसि बिसायख’थिनि सेथि खोलोबा दिनै जोबबाय। दिनै फुं समनिफ्रायनो गावनि ननि खामानिखौ दोनथ’लायनानै गावबा-गावनि भट मिरुयाव बांसिन आइजोफोरखौ फैनाय नुनो मोन्दों। बे बिटिनि सेथि खोलोबाव मोननै जिल्ला अदालगुरी आरो बागसा जिल्लायाव गासै मोन 21 बियाबाव भट लानाय जायो। खायसे-खायसे जायगायाव क’रनानि होनाय नेमखान्थिनि बादि खुंनाय जादों। खायसे जायगाफोराव सेनिटाइजारा मा बेनि सायाव जेबो मिथियैखाय खायसे बोराय-बुरैफोरा दिउटियाव थानाय सावस्रि बिफाननि मावथिफोरा आखायाव सेनिटाइजार होनायाव आखायाव होनाय लोगो-लोगो लोंनानै खर’याव बिलिरनानै लानाय थासारिबो जादों। दिनै अदालगुरी आरो बागसा जिल्लायाव मोन 21 बियाबाव 130 बिजाथिफोरनि खाफालनि सायाव बिसायख’थिया खुंफुं जादों। बिसायख’थिनि समा बेलासे 4.30 रिंगायाव भट होनाया जोबनांगौमोनब्लाबो से घन्टानि आगोलनो रायजोफोरा फैनानै भट होफैनाया सुबुंखान्थि हादरनि थाखाय मोजां लैखोन। बे खेबनि बिटिसि बिसायख’थिया रायजोनि बिधान सभानि बिसायख’थि बादि जानाय बादि सन्देह जायो। आसोल बाथ्राया बेसोदि रायजो सोरखारनि लोगो दोलो बिजेपि, एजिपि आरो बिपिएफनि गेजेराव गावस्रालायनानै बिसायख’थि गेलेदों। बिसायख’थिनि समाव बिजिपि आरो बिजेपि दोलो मोननैबो बि बिखौ बदनाम होलायदोंमोन। बिटिसि बिसायख’थियाव बिजेपि दोलोआ गिबि खेबनि थाखाय भट गेलेदों। बिसायख’थिनि सिगां बिजेपि आरो एआइइउडिएफ दोलोफोरा बिरखङाव गाखोबोनानै बिबुंथि लाखिदोंमोन। दिनै 17 बोसोर बिटिसि खुंथायाव थानाय बिपिएफ दोलोआबो उनफिननानै थायाखै। दिनैनि गिबि खोलोबनि बिटिसिनि बिसायख’थियाव इउपिपिएल दोलोआ मोनसे सोलायनाय फैगोन होननानै मिजिंग थिदों। बे बेलायाव कक्राझार लक सभा समष्टिनि एमपि नब कुमार सरनीयाआ दैदेननाय जिएसपि दोलोआबो बिटिसिखौ खुंगोन होननानै मिजिंग थिदों। थारैनो बिटिसि बिसायख’थियाव माबे दोलोआ बांसिन मोननानै सोरखार दागोन बेखौ बुंनाया एसे गोर्लै नङा । जों दा नेथ’दिनि फैगौ 10 डिसेम्बराव कक्राझार आरो सिरां जिल्लायाव बांसिन मोननानै सोर दोलोया सोरखार दागोन ? आरो फैगौ डिसेम्बर 12 खालाराव बिथाइ फोसावोब्ला सोर देरहागोन एबा जेननगोन बेखौ रावबो बुंनो हाया ।